অতএব মোটরচালিত ভ্যানরিকশা সহসা প্রায় যেন উড়াল দেয়। তার চাকার নিচে পথের উচ্চাবচকে সে এই মুহুর্তে মোটেই গ্রাহ্য করছে না। চলতে চলতেই কথাবার্তায় জানা গেল তরুনটির নাম শিবু ওরফে শিবনাথ। তাকে বীরগঞ্জ নামের কোন এক শহর বা গ্রাম থেকে শোভন এনে জুটিয়েছিল কিছুকাল আগে। পড়াশোনায় বেশিদূর যাওয়া তার পক্ষে সম্ভব ছিল না। বছর দুয়েক আশ্রমের আশ্রয়ে থেকে কিছুটা অক্ষরজ্ঞান আর অন্যান্য শিক্ষা নেবার পর শোভনের চেষ্টাতেই স্টেশনের কাছে এই ভটভটি চালাবার কাজ পেয়েছে। মালিককে দিনে একশোটি টাকা গুনে দিতে হয়। তবু লাভ তার ভালোই থাকছে।